*Projekts*

LATVIJAS REPUBLIKAS MINISTRU KABINETS

2015.gada Noteikumi Nr.

Rīga (Prot. Nr. §)

**Personas datu apstrādes atbilstības novērtējuma izstrādes un iesniegšanas kārtība**

Izdoti saskaņā ar

Fizisko personu datu aizsardzības likuma

26. panta 2.1daļu

1. Noteikumi nosaka:

1.1. personas datu apstrādes atbilstības novērtējuma (turpmāk – novērtējums) nosacījumus;

1.2. novērtējuma sagatavošanas un iesniegšanas Datu valsts inspekcijai kārtību un termiņu.

2. Noteikumi attiecas uz valsts un pašvaldības institūcijām un privātpersonām, kurām deleģēti valsts pārvaldes uzdevumi (turpmāk – iestāde).

3. Novērtējuma sagatavošana ir dokumentēts process ar mērķi izvērtēt personas datu apstrādes faktiskos apstākļus un to atbilstību normatīvajiem aktiem personas datu aizsardzības jomā. Vērtējot personas datu apstrādes faktiskos apstākļus, novērtētājs intervē personas, kas iesaistītas personas datu apstrādē un aizsardzībā, pārbauda iekšējās procedūras, veic vizuālo novērtēšanu un pārbauda dokumentus.

4.Novērtējumu atbilstoši šo noteikumu pielikumam sagatavo:

4.1.pirms personas datu apstrādes uzsākšanas jaunam personas datu apstrādes mērķim;

4.2. pirms tādu izmaiņu veikšanas personas datu apstrādē, kas ietekmē datu subjekta tiesības vai intereses personas datu aizsardzības jomā;

4.3. pēc iestādes iniciatīvas;

4.4. pēc Datu valsts inspekcijas pieprasījuma.

5. Šo noteikumu 4.2.apakšpunktā minētajā gadījumā novērtējumu var sagatavot pēc izmaiņām personas datu apstrādē, ja:

5.1. jebkura kavēšanās veikt izmaiņas personas datu apstrādē var radīt tūlītēju un būtisku risku datu subjekta tiesībām vai interesēm;

5.2. jebkura kavēšanās veikt izmaiņas personas datu apstrādē rada apdraudējumu informācijas drošībai;

5.3. ir veiktas izmaiņas normatīvajos aktos, kas attiecas uz esošo personas datu apstrādi. Ja normatīvo aktu izmaiņas, kas attiecas uz  vienam datu apstrādes mērķim veicamo personas datu apstrādi, tiek veiktas vairākas reizes gadā, pārzinim ir tiesības veikt novērtējumu reizi gadā, novērtējumu sagatavojot par gada laikā veiktajām izmaiņām.

6. Katram personas datu apstrādes mērķim sagatavo atsevišķu novērtējumu.

7. Novērtējumu sagatavo personas datu aizsardzības speciālists vai persona (turpmāk – novērtētājs):

7.1. kura ir ieguvusi otrā līmeņa profesionālo vai akadēmisko augstāko izglītību;

7.2. kurai ir zināšanas personas datu aizsardzības jomā;

7.3. kurai ir vismaz viena gada pieredze personas datu aizsardzības vai informācijas tehnoloģiju, vai audita, kā arī tam līdzvērtīgu pārbaužu veikšanas jomā.

8. Iestādei ir tiesības novērtēšanai pieaicināt novērtētāju, kurš atbilst šo noteikumu 7.punkta prasībām.

9.  Novērtētājam ir tiesības, veicot novērtējumu, pieaicināt attiecīgās jomas speciālistus, kas neatbilst 7. punktā noteiktajām prasībām.

10. Iestāde nodrošina novērtētājam un 9.punktā minētajai novērtēšanas procesā iesaistītajai personai piekļuvi dokumentiem, informācijas sistēmām, tehniskajiem resursiem un telpām, kas ir nepieciešamas, lai veiktu novērtējumu.

11. Novērtētājs un 9.punktā minētā novērtēšanas procesā iesaistītā persona rakstveidā apņemas neizpaust novērtējuma laikā iegūto informāciju, izņemot normatīvajos aktos noteiktajos gadījumos.

12. Pamatojoties uz konstatētajiem faktiem un pārbaudītajiem dokumentiem, novērtētājs iestādes noteiktajā termiņā sagatavo novērtējuma projektu, par kuru iestāde vai tās pilnvarota amatpersona desmit darba dienu laikā sniedz viedokli.

13. Novērtētājs, izvērtējot iestādes viedokli, nepieciešamības gadījumā precizē novērtējuma projektu un apstiprina novērtējumu.

14. Pēc novērtējuma apstiprināšanas novērtētājs sagatavo novērtējuma kopsavilkumu. Novērtējuma kopsavilkumā ietver informāciju par:

14.1. pārziņa nosaukumu vai vārdu un uzvārdu, novērtētāja vārdu un uzvārdu un kontaktinformāciju;

14.2. novērtējuma veikšanas pamatu un apjomu;

14.3. laika periodu, kad veikts novērtējums;

14.4. personas datu apstrādes mērķi;

14.5. secinājumiem un trūkumiem;

14.6. ieteikumiem un termiņu trūkumu novēršanai.

15. Iestāde vai tās pilnvarota amatpersona novērtējuma kopsavilkumu 10 darba dienu laikā pēc novērtējuma kopsavilkuma sagatavošanas elektroniski iesniedz Datu valsts inspekcijai.

16. Ja novērtējumā norāda ieteikumus trūkumu novēršanai, iestāde vai tās pilnvarota amatpersona pēc trūkumu novēršanas paziņo novērtētājam par trūkumu novēršanu.

17.  Pēc trūkumu novēršanas novērtētājs sagatavo ziņojumu, kurā norāda informāciju par veiktajiem pasākumiem trūkumu novēršanai. Ziņojumu pievieno novērtējumam, un tas ir uzskatāms par novērtējuma neatņemamu sastāvdaļu. Iestāde vai tās pilnvarota amatpersona ziņojumu nosūta Datu valsts inspekcijai desmit darba dienu laikā pēc ziņojuma sagatavošanas.

18. Novērtējums, ziņojums par trūkumu novēršanu un novērtējuma kopsavilkums ir ierobežotas pieejamības informācija.

19. Iestādei ir pienākums glabāt ne mazāk kā pēdējos divus novērtējumus par katru personas datu apstrādes mērķi, to kopsavilkumu un 17.punktā minēto ziņojumu.

Ministru prezidente Laimdota Straujuma

Tieslietu ministrs Dzintars Rasnačs

Iesniedzējs:

Tieslietu ministrijas valsts sekretārs Raivis Kronbergs

17.02.2015. 11:44

632

D.Voitiņa

67046135, Dana.Voitina@tm.gov.lv

E.Kreišmane

67046126, Evija.Kreismane@tm.gov.lv